Nkandla-projekleier sê hy gaan nie pak vat niePres. Jacob Zuma se Nkandla-woning “Ek weet wat ek verkeerd gedoen het en wat ek reg gedoen het en ek is bereid om die houe te vat vir wat ek verkeerd gedoen het, maar ek gaan nie die houe vat vir dit wat ek nie verkeerd gedoen het nie,” het Rindel (40) aan Beeld gesê. Rindel is die projekbestuurder van die departement se streekskantoor in Durban wat belas was met die Nkandla-projek. Volgens die berig hoop Rindel dat die waarheid sal uitkom en dat geregtigheid sal geskied, maar dat hy nie verantwoordelikheid sal neem vir ander se oortredings nie. Rindel was die eerste van talle amptenare van die departement wat voor ŉ tugkomitee oor Nkandla verskyn het. Die aanklagte sluit onder meer finansiële wangedrag en die verontagsaming van tenderprosedures in. Rindel het grappenderwys na homself verwys as die “hoofverdagte” maar het gesê hy neem die saak baie ernstig op. Die tugverhore is een van ŉ aantal prosesse wat tans aan die gang is nadat die Openbare Beskermer bevind het dat die opgraderings aan president Jacob Zuma se Nkandla-woning nie alles veiligheidsverwant was nie. The Mercury het berig Rindel het die argitek Minenhle Makhanya gehuur vir die Nkandla-projek. Die spesiale ondersoekeenheid (SOE) het reeds die hof genader om R155 miljoen van Makhanya terug te eis.